  Майя Бывальцева Гурт возёсэз но отын поттэм ваньбуръя вузпӧрез радъянэз азинтонъя кун программаез быдэсъяны 2019-тӥ арын Удмуртилэн коньдэтысьтыз 3 миллиард 451,3 миллион манет висъяны чакламын. Со пӧлысь 1 миллиард 930 миллион манет палаез агропром огъетлы кун юрттэт сямен мыноз. Со сярысь ивортэ элькунысь Гурт возёсъя но сиён-юонъя министерстволэн пресс-службаез. Элькунлэн коньдэтысьтыз удыслы висъяно коньдонлэн быдӟалаез 2018-тӥ арын мында ик луоз. Скал гидъёс пуктыны 153,3 миллион манет пусъемын (таяз арын 126,6 миллион манет). Со чотын 3 сюрс 656 йыр пудолы чаклам 36 объектъёслы субсидиос сётозы (23-ез со пӧлысь выль пуктэмын, 13-ез быдэсак выльдэмын). Возёсъёслы кутэм коньдонзылэсь 30 процентсэ берыктозы, но гид выльдэмын ке, одӥг пудо инты понна 13 сюрс манетлэсь трос уз луы. Выль гидлы одӥг интылы троссэ 20 сюрс манет басьтыны луоз. Кызьы верамын удысэтлэн пресс-службаезлэн ивортоназ, 2019-тӥ арын туэ вуттэм гидъёс понна коньдон тырозы. Нош 2020-тӥ арын типовой проектъя но (яке) выль технологиосты кутыса пуктэм гидъёслы коньдон висъялозы. Ӟеч выжыысь пудо вордонэн вырись возёсъёслы но репродукторъёслы 381,6 миллион манет юрттэт басьтозы – таиз арын сярысь со ог куинь поллы тросгес. Крестьян но фермер возёсъёслы 108,7 миллион манет чакламын. Эшшо 213,5 миллион манет висъялозы гуртоослэсь улонзэс умоятон вылысь лэсьтӥськон ужъёслы. Со улон интыос пуктон – 16 сюрс квадрат метр пала вуттыны чакламын, сюресъёсты лэсьтон, чагыр эстӥськон но ву гумыос кыскон, спорт объектъёс лэсьтон. Вуоно арын гурт сюресъёсты лэсьтыны оглом 997 миллион манет кутозы шуыса малпало.  Тегъёс: Удмуртия гуртвозёс фермеръёс коньдэт пудовордон экономиканоконьдон  